-નદી વચ્ચે જ પ્રદૂષિત પાણીનાં સંગ્રહનો કુંડ,અનેક કારખાનેદારો સીધુ જ નદીમાં દૂષિત પાણી છોડે છે જેતપર,તા.30 જુલાઇ 2018,સોમવાર જેતપુર પંથકનાં ભૂખી ગામ પાસે આવેલા ભાદર-૨ ડેમનું પાણી કારખાનાઓમાંથી નિકળતા કેમિકલયુક્ત કદડાથી પ્રદૂષિત થઈ ગયું છે. આ મુદ્દે ધોરાજી - ઉપલેટા પંથકનાં કોંગ્રેસનાં ધારાસભ્ય લલિત વસોયાએ જળસમાધિની ચીમકી અગાઉ આપી હતી. આમ છતાં તંત્ર હરકતમાં નહીં આવતા ધારાસભ્ય વસોયાએ આજે જેતપુર ખાતે આવેલી પ્રદૂષણ નિમંત્રણ બોર્ડની કચેરીએ જઈ હંગામો મચાવી દીધો હતો. જેનાં પગલે તૂરંત પોલીસ બોલાવવામાં આવી હતી. ભાદર-૨ ડેમમાં પ્રદૂષણથી સૌ કોઈ સર્વવિદિત છે. આમ છતાં તંત્ર દ્વારા કોઈ પ્રકારનાં પગલાં નહીં લેવાતા ધારાસભ્ય લલિત વસોયાએ આજે પ્રદૂષણ નિયંત્રણ બોર્ડની કચેરીએ જઈ અધિકારી જે.ડી. ગોસ્વામી ઉપર તડાપીટ બોલાવી દીધી હતી. પોલીસની હાજરીમાં અધિકારીનો ઉધડો લીધો હતો. અધિકારીએ સ્વિકાર્યું હતું કે, કારખાનેદારોેએ ભાદર નદીને પ્રદૂષિત કરી નાખી હોવાથી ભાદર-૨ ડેમનું પાણી પીવાલાયક નથી. અધિકારીએ જણાવ્યું હતું કે, કારખાનેદારો દ્વારા તેમનાં સીઈપીટી પ્લાન્ટનું પાણી એકત્ર કરવાનો કુંડ ભાદર નદીમાં વચ્ચે જ બનાવવામાં આવ્યો છે. જેથી ચોમાસામાં વરસાદી પાણી સાથે કેમિકલ યુક્ત પાણી પણ વહીને ભાદર-૨ ડેમમાં ભળે છે. આ ઉપરાંત અનેક કારખાનેદારો દ્વારા ચેનલો તોડીને પ્રદૂષિત પાણીનો નિકાલ લીધો જ નદીમાં કરવામાં આવે છે. આ કારખાનેદારો સામે તંત્ર દ્વારા કોઈ જ પગલાં લેવાતા નથી. ધારાસભ્યએ જણાવ્યું હતું કે, છેલ્લા ૩૦ વર્ષથી ધોરાજી તાલુકો જેતપુરનાં સાડીનાં કારખાનેદારો દ્વારા ફેલાવવામાં આવતા પ્રદૂષણથી ત્રસ્ત છે. લોકોને છતે પાણીએ પાણી વગર ટળવળવું પડે છે. તાલુકાનાં કેટલાયે લોકો ચામડીનાં રોગોનો ભોગ બન્યા છે. ઢોર-ઢાંખરો પણ પગની ખરીમાં રોગો, ચામડીનાં રોગોનો ભોગ બનેલા છે. તાજેતરમાં વરસાદી પાણી ભાદર- ૨ ડેમમાં આવતા પાણી ઉપર સફેદ ફીણ નજરે પડયા હતાં. પ્રદૂષણ બોર્ડનાં અધિકારીઓનાં પાપે ૩૦ ગામો અને સંભવિત અન્ય ગામો પણ પ્રદૂષિત પાણીનાં કારણે પાણીથી વંચિત રહે છે. જો તંત્ર દ્વારા પ્રદૂષણ ફેલાવતા કારખાનેદારોને છાવરવાનું ચાલુ રાખવામાં આવશે તો ઉગ્ર આંદોલન છેડાશે.